**Sørheim/Husby-utredningen** var den første sakkyndige utredningen av Anders Behring Breivik under Breivik-saken.

Rettspsykiaterne Synne Sørheim og Torgeir Husby ble oppnevnt av Oslo tingrett som sakkyndige. Deres rapport på 243 sider ble overlevert retten 29. november 2011. Den gav Breivik diagnosen *paranoid schizofreni* og hevdet at Breivik var psykotisk på gjernings- og observasjonstidspunktet og dermed strafferettslig utilregnelig i henhold til straffeloven § 44. De sakkyndige hadde tolv samtaler på til sammen 35 timer med Breivik.

De sakkyndige skrev i rapporten at Breivik har usammenhengende tale, at han er en fare for andre og for seg selv, at han har en livslang lidelse med behov for langvarig behandling med medisinering, og at det vil være vanskelig å behandle ham. De peker på at han mangler empati, og hadde en traumatisk barndom med psykisk sykdom i familien. I skalaen *Global Assessment of Functioning* (GAF) fikk Breivik karakteren 23 i funksjonsnivå og 2 i symptomnivå. Hos friske mennesker er tallene mellom 70 og 100.

De sakkyndige skrev videre at Breivik kan ha alvorlige personlighetsforstyrrelser, men ville ikke stille diagnose for dette før Breivik var behandlet for schizofreni.

Kommentarer fra Den rettsmedisinske kommisjon
---------------------------------------------

Utredningen ble vurdert av den rettsmedisinske kommisjonen og godkjent 22. desember 2011.

Sju av kommisjonens ni medlemmer vurderte rapporten: Psykiater Andreas Hamnes, psykiater Agneta Nilsson, psykiater Gunnar Johannesen, barne og ungdomspsykiater Jannike E. Snoek, spesialist i klinisk psykiatri og nevropsykiatri, professor Kirsten Rasmusen, spesialist i klinisk psykiatri og nevropsykiatri, professor Knut Waterloo og psykiater Karl Heinrik Melle. Psykiater Hege Saltnes og spesialist i klinisk psykologi Annika Melinder var inhabile i saken.

Karl Melle var sakkyndig vitne i Tingretten og forsvarte der Sørheim/Husby-utredningen og deres diagnose. Imidlertid ble det fremsatt enkelte andre mulige diagnoser som ligger nær opp til paranoid schizofreni.

Presentasjon av utredningen i tingretten
----------------------------------------

Sørheim og Husby fastholdt sin diagnose paranoid schizofreni i Tingretten.

Referanser
----------

1. ↑  Jarle Brenna, Dennis Ravndal, Fridtjof Nygaard, Gordon Andersen,
Marianne Vikås, Morten Hopperstad, Tom Byermoen og Dan Kåre Engebretsen: Les de psykiatriske rapportene om Breivik, VG, 13. januar 2012
2. ↑  Andreas Bakke Foss (22.11.2011). «• Vanlig rapport: 30–70 sider. • Behring Breivik-rapport: 230 sider». Aftenposten.no. Besøkt 28.11.2011.
3. ↑  Gordon Andersen, Jarle Brenna, Dennis Ravndal, Morten Hopperstad og Marianne Vikås (29.11.2011). «Rettspsykiaterne mener Breivik er utilregnelig». VG.no. Besøkt 29.11.2011. CS1-vedlikehold: Flere navn: forfatterliste (link)
4. 1 2  «Arkivert kopi». Arkivert fra originalen 30. november 2011. Besøkt 29. november 2011.
5. ↑  Breivik fikk bunnkarakter i rapporten: – Jeg har aldri gitt så lav verdi som dette, TV 2 Nyhetene, 3. desember 2011
6. ↑  Torgeir P. Krokfjord, Arnhild Aass Kristiansen, Espen Sandli: Den rettsmedisinske kommisjon har konkludert: Breivik er utilregnelig. Godkjenner rapporten til de sakkyndige Husby og Sørheim, Dagbladet, 22. desember 2011
7. ↑  Ola Karlsen: Godkjenner Breivik-rapporten Arkivert 11. januar 2012 hos Wayback Machine. ABC Nyheter, 22. desember 2011
8. 1 2  Jonas Sverrisson Rasch: To av ni spesialister erklært inhabile, Dagbladet, 29. november 2011